མི་སུ་དང་སུ་ཞིག་ཡིན་རུང་རང་ཉིད་ལ་ཡིད་ཆེས་བྱེད་པ་ནི་བྱ་བ་གང་དེ་ལེགས་འགྲུབ་འབྱུང་བའི་སྔོན་འགྲོ་དང་སྒུལ་ཤུགས་རེད།དངོས་ཡོད་འཚོ་བའི་ཁྲོད་དུ་གནས་ཚུལ་གང་མང་གིས་བདེན་དཔང་བྱེད་ཐུབ་པ་ནི་སློབ་སྤྱིའི་སྤུས་ཚད་ཡར་རྒྱས་སུ་འགྲོ་བ་ལ་ངེས་པར་དུ་སློབ་མའི་ཡིད་ཆེས་གསོ་སྐྱོང་བྱེད་པ་ལས་མ་འདས།གནའ་མིས་བཤད་རྒྱུར་ནམ་རྒྱུན་སེམས་སྡུག་གི་ཁེངས་པ་ནི་ཤི་བ་ལས་ཚབས་ཆེན་ཡིན་ཞེས་པ་ལྟར་རང་ལ་མཐོང་ཆུང་བྱེད་པ་ནི་རང་ཉིད་རང་གིས་བརླགས་པའི་རྒྱུ་ཁོ་ན་སྟེ།དེ་མིའི་རིགས་སྟོབས་དང་གསོན་ཤུགས་ཉམས་པར་བྱེད་པ་མ་ཟད།ཐ་ན་ཚེ་སྲོག་ལའང་གནོད་ངེས་རེད།དེ་བས་དགེ་རྒན་གྱིས་དམིགས་ཡུལ་དང་ལྡན་པར་གོ་སྐབས་དམ་འཛིན་བྱས་ཏེ་སློབ་མ་དག་གསར་གཏོད་ཀྱི་ཕྱོགས་སུ་སྣེ་ཁྲིད་བྱེད་དགོས་པ་དང་།ཡིད་ཆེས་བརྟན་པོའི་སྒོ་ནས་སློབ་མ་རྣམས་ལ་ཁོར་ཡུག་ལེགས་པོ་མཁོ་འདོན་དང་།གནད་དོན་དབྱེ་ཞིབ།རྒྱུ་རྐྱེན་འཚོལ་རོགས་སོགས་བྱས་ནས་ཁོ་ཚོར་བསམ་བློ་བསྒྱུར་བཅོས་གཏོང་བའི་གོ་སྐབས་ཡང་བསྐྱར་བསྐྲུན་དགོས།དེ་ལྟར་བྱས་ན་ད་གཟོད་སློབ་མ་རྣམས་ཀྱིས་དཀའ་ཐུབ་སྤྱོད་པར་སྐྲག་པ་དང་རང་ཉིད་དམའ་བར་འཛིན་པའི་ལྟ་ཚུལ་ཡལ་བར་འདོར་ཐུབ་པ་མ་ཟད།ད་དུང་ཐེངས་གང་མང་གི་སྦྱོང་བརྡར་ཁྲོད་ནས་རང་གི་མཐོང་ཐོས་མྱོང་གསུམ་ལའང་འཕར་སྣོན་འབྱུང་ཐུབ།གཉིས་ནས་དགེ་རྒན་གྱི་སྐུལ་སློང་ནི་སློབ་མའི་ཡིད་ཆེས་ཇེ་བརྟན་དུ་འགྲོ་བའི་སྙིང་ཕུར་རེད།དེ་ཡང་སློབ་མས་གྲུབ་འབྲས་ངེས་ཅན་ཞིག་ལེན་པར་ཡུན་རིང་གི་དུས་ཚོད་བེད་སྤྱོད་བྱེད་དགོས་པའི་བརྒྱུད་རིམ་ཁྲོད་དུ་ཕམ་ཁ་དང་ཆད་པའི་དཀའ་ཁག་མི་ཉུང་བ་ཐུག་སྲིད་རུང་།དཀའ་བ་ཐམས་ཅད་ཀྱི་མདུན་དུ་དགེ་རྒན་གྱི་སློབ་སྟོན་གང་མང་གིས་ཁོ་ཚོར་བརྩོན་སེམས་ཀྱི་ཕུགས་འདུན་རྒྱས་སུ་འཇུག་དགོས།གསུམ་ནས་དགེ་རྒན་གྱི་དྲང་བདེན་ནི་སློབ་མའི་ཡིད་ཆེས་རྒྱལ་བར་འགྲོ་བྱེད་ཀྱི་ཟམ་ཆེན་རེད།དགེ་རྒན་ཞིག་གི་ཐད་ནས་བཤད་ན་བདེན་པ་བདེན་དྲང་གིས་སློབ་མ་ཀུན་ལ་ཕྱོགས་ལྷུང་གི་ལྟ་བ་མི་འཛིན་པར་རང་གི་གཅེས་ཕྲུག་ཇི་བཞིན་གཉོར་སྐྱོང་གང་ལེགས་བྱེད་རྒྱུ་ནི་རྩ་བའི་རྩ་དོན་རེད།བཞི་ནསངར་ཤ་སློང་ཐབསསྤྱད་ནས་སློབ་མའི་རིག་སྟོགས་ཀྱི་རྒྱུ་རྐྱེན་མ་ཡིན་པའི་རང་ལ་ཡིད་ཆེས་དང་།སྙིང་སྟོབས།རྒྱལ་ཁའི་སྒུལ་ཤུགས་སོགས་གསོ་སྐྱོང་བྱེད་དགོས་པ་མ་ཟད།བྱ་བ་ཆེ་མ་ཆུང་གསུམ་གང་དང་གང་ཞིག་ཡིན་རུང་བློར་ངོར་མི་ཤོང་བའི་གནད་དོན་དང་འཕྲད་ཚེ་ཁོ་ཚོར་བསྒྱུར་བཅོས་དང་བསམ་གཞིག་གང་ལེགས་གཏོང་བའི་གོ་སྐབས་མོད་པོ་བྱིན་ཏེ་རང་ལ་བརྩི་མཐོང་དང་ཡིད་ཆེས་བྱེད་པའི་མི་སྣ་ཞིག་ཏུ་སྐྱེད་སྲིང་བྱེད་དགོས།།